Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 1 Pv 438/12/2201	Dunajská Streda, 22.10.2014
EEČ : 2-16-286-2014

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Dunajská Streda
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
sa v skúšobnej dobe, určenej uznesením prokurátora Okresnej prokuratúry Dunajská Streda zo dňa 14.2.2012, spisová značka 1 Pv 438/12/2201, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 12. mája 2012 v čase okolo 18,40 hod. v objekte futbalového štadióna XXXXX Dunajská Streda, na ulici Športová č. 4744 v Dunajskej Strede počas futbalového zápasu XXXXX Dunajská Streda – ŠK Slovan Bratislava, na tribúne medzi divákmi stiahol svoje nohavice, čím sa čiastočne obnažil a ukazoval svoj obnažený zadok smerom do ihriska, a následne sa vyšplhal na strechu budovy štadióna, na ktorej zvalil komín a hádzal kamene smerom na futbalové ihrisko

Uznesením prokurátora Okresnej prokuratúry Dunajská Streda zo dňa 14.2.2012, spisová značka 1 Pv 438/12/2201, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
18 mesiacov
Odôvodnenie:
Uznesením prokurátorky Okresnej prokuratúry Dunajská Streda sp. zn. 1 Pv 438/12-16 zo dňa 14.02.2013 bolo podľa § 216 ods. 1 Trestného poriadku podmienečne zastavené trestné stíhanie vedené proti obv. XXXXX stíhanému za prečin výtržníctva podľa § 364 ods. 1 písm. d) Trestného zákona, ktorého sa mal dopustiť na tom skutkovom základe, ako je to uvedené vo výrokovej časti tohto uznesenia. 

Uznesenie podľa § 216 ods. 1 Trestného poriadku nadobudlo právoplatnosť dňa 26.02.2013. 

Podľa § 216 ods. 2 Trestného poriadku bola obvinenému určená skúšobná doba na 18 mesiacov, ktorá mu uplynula dňom 26.08.2014.     
 
Po uplynutí skúšobnej doby bolo zisťované, či obvinený počas plynutia skúšobnej doby splnil podmienky uvedené v ustanovení § 217 ods. 1 Trestného poriadku

Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z odpisu z registra trestov obvineného vyplýva, že okrem podmienečného zastavenia trestného stíhania tunajšou prokuratúrou, obvinený v ňom nemá žiadny záznam, z miesta trvalého pobytu nie je hodnotený negatívne. Zároveň bolo zistené, že obvinený bol počas plynutia skúšobnej doby prejednávaný za priestupok,  a to Okresným úradom Dunajská Streda, avšak išlo o priestupok proti majetku, ktorý obvinený spáchal v ten istý deň, ako trestný čin, pre ktorý sa voči nemu viedlo toto trestné stíhanie. Počas plynutia skúšobnej doby však žiadny priestupok nespáchal.

Vzhľadom na vyššie uvedené skutočnosti obvinený splnil všetky podmienky pre vyslovenie osvedčenia sa v skúšobnej dobe, a preto bolo rozhodnuté tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Barbora Hubertová
prokurátorka